7 Bjale ka morago ga dilo tše, Jesu a tšwela pele a sepela le naga ya Galilea gobane o be a sa nyake go dira seo nageng ya Judea, ka ge Bajuda ba be ba nyaka go mmolaya.+ 2 Lega go le bjalo, monyanya wa Bajuda wa ditaberenakele+ o be o batametše. 3 Ka gona bana babo+ ba re go yena: “Tloga mo o ye Judea, e le gore barutiwa ba gago le bona ba bone mediro ye o e dirago. 4 Gobane ga go motho yo a dirago selo ka sephiring ge a nyaka go tsebja phatlalatša. Ka ge o dira dilo tše, iponagatše go lefase.” 5 Ge e le gabotse, bana babo+ ba be ba sa dumele go yena.+ 6 Ka gona Jesu a re go bona: “Nako ya ka e swanetšego ga e ešo ya fihla,+ eupša nako ya lena e swanetšego e dula e le gona. 7 Lefase ga le na lebaka la go le hloya, eupša le hloile nna, gobane ke le hlatsela gore mediro ya lona ke e kgopo.+ 8 Lena rotogelang monyanyeng; nna ga ke ešo ka rotogela monyanyeng, gobane nako ya ka e swanetšego+ ga e ešo ya fihla.”+ 9 Ka gona, eitše ge a ba boditše dilo tše, a dula a le Galilea. 10 Eupša ge bana babo ba rotogetše monyanyeng, le yena a rotogela gona, e sego phatlalatša, eupša ka sephiring.+ 11 Ka gona, Bajuda ba mo nyaka+ monyanyeng ba re: “Motho yola o kae?” 12 Go be go na le go ngunanguna mo gogolo lešabeng.+ Ba bangwe ba be ba re: “Ke motho yo a lokilego.” Ba bangwe ba re: “Ga se a loka eupša o aroša lešaba.” 13 Go ba gona, go be go se yo a bego a ka bolela phatlalatša ka yena, ka baka la go boifa Bajuda.*+ 14 Bjale ge monyanya o le gare, Jesu a rotogela tempeleng a yo ruta.+ 15 Ka gona Bajuda ba makala, ba re: “Motho yo o tseba bjang mangwalo,+ mola a se a ithuta dikolong?”+ 16 Ke moka Jesu ge a ba araba a re: “Seo ke se rutago ga se sa ka, eupša ke sa yo a nthomilego.+ 17 Ge motho a rata go dira thato ya Gagwe, o tla tseba ge e ba thuto ye e etšwa go Modimo+ goba ke bolela ka la ka. 18 Yo a bolelago tša gagwe o inyakela letago la gagwe; eupša yo a nyakago letago+ la yo a mo romilego, yena yo ke wa therešo gomme ga go na go se loke go yena. 19 Na Moshe ga se a le nea Molao?+ Eupša ga go le o tee wa lena yo a kwago Molao. Ke ka baka la’ng le nyaka go mpolaya?”+ 20 Lešaba la araba la re: “Wena o na le motemona.+ Ke mang yo a nyakago go go bolaya?” 21 Jesu ge a araba a re go bona: “Ke dirile tiro e tee+ gomme ka moka le a makala. 22 Ka lona lebaka le, Moshe o le neile molao wa lebollo+—e sego gore o tšwa go Moshe, eupša o tšwa go borakgolokhukhu+—gomme le bolotša motho ka sabatha. 23 Ge e ba motho a bolotšwa ka sabatha e le gore molao wa Moshe o se ke wa robja, na le nkgalefela o šoro gobane ke fodišitše motho fodifodi ka sabatha?+ 24 Tlogelang go ahlola ka ponagalo ya ka ntle, eupša le ahlole ka kahlolo ya go loka.”+ 25 Ka gona ba bangwe ba badudi ba Jerusalema ba re: “Na motho yo ga se yo ba nyakago go mmolaya?+ 26 O bolela phatlalatša,+ fela ga ba re selo go yena. Babuši ga ba ešo ba tseba e le ka kgonthe gore yo ke yena Kriste, na ba a tseba?+ 27 Ka mo go fapanego, rena re tseba moo motho yo a tšwago gona;+ eupša ge Kriste a etla, ga go motho yo a tlago go tseba mo a tšwago gona.”+ 28 Ka gona, ge Jesu a be a ruta ka tempeleng o ile a goeletša, a re: “Le a ntseba e bile le tseba moo ke tšwago gona.+ Le gona, ga se ka tla ka la ka,+ eupša yo a nthomilego ke wa kgonthe+ gomme ga le mo tsebe.+ 29 Ke a mo tseba+ gobane ke nna moemedi yo a tšwago go yena gomme yena Yoo o nthomile.”+ 30 Ka gona ba nyaka go mo swara,+ eupša gwa se be le yo a mo išago seatla gobane nako ya gagwe+ e be e sešo ya fihla. 31 Lega go le bjalo, ba bantši lešabeng ba ile ba dumela go yena;+ ba bolela ba re: “Na ge Kriste a fihla o tla dira mehlolo e mentši+ go feta yeo motho yo a e dirilego?” 32 Bafarisei ba ile ba kwa lešaba le ngongorega ka dilo tše mabapi le yena gomme baperisita ba bagolo le Bafarisei ba roma bahlankedi gore ba mo sware.+ 33 Ka gona, Jesu a re: “Ke tla dula ke na le lena lebakanyana pele ke eya go yo a nthomilego.+ 34 Le tla nnyaka+ eupša le ka se nkhwetše gomme moo ke lego gona le ka se ke la tla.”+ 35 Ka gona Bajuda ba bolela seng sa bona ba re: “Motho yo o ikemišeditše go ya kae moo re ka se kego ra mo hwetša? Na o ikemišeditše go ya go Bajuda bao ba gašanego+ gare ga Bagerika le go yo ruta Bagerika? 36 O ra go re’ng ge a re: ‘Le tla nnyaka eupša le ka se nkhwetše, gomme moo ke lego gona le ka se ke la tla’?” 37 Bjale letšatšing la mafelelo, e lego letšatši le legolo la monyanya,+ Jesu o be a eme gomme a hlaboša lentšu a re: “Ge e ba motho le ge e le ofe a nyorilwe,+ a a tle go nna gomme a nwe meetse. 38 A go tle yo a dumelago go nna,+ go etša ge Lengwalo le boletše la re: ‘Ka teng ga gagwe go tla ela melapo ya meetse a phelago.’”+ 39 Lega go le bjalo, o boletše se mabapi le moya wo bao ba dumelago go yena ba bego ba tla tloga ba o amogela; gobane o be o sešo wa ba gona,+ ka ge Jesu a be a sešo a tagafatšwa.+ 40 Ka gona ba bangwe lešabeng bao ba kwelego mantšu a ba re: “Ka kgonthe yo ke moporofeta yo go itšwego o tla tla.”+ 41 Ba bangwe ba be ba re: “Yo ke Kriste.”+ Eupša ba bangwe ba be ba re: “Na ge e le gabotse Kriste+ ga a tšwe Galilea?+ 42 Na Lengwalo ga se la bolela gore Kriste o tšwa peung ya Dafida+ le Betlelehema+ motsaneng woo Dafida a bego a dula go wona?”+ 43 Ka gona gwa ba le karogano lešabeng mabapi le yena.+ 44 Lega go le bjalo, ba bangwe ba bona ba be ba nyaka go mo swara, eupša gwa se be le o tee yo a ilego a mo iša diatla. 45 Ka gona bahlankedi bale ba boela go baperisita ba bagolo le Bafarisei gomme Bafarisei ba re go bona: “Ke ka baka la’ng le sa tla le yena?” 46 Bahlankedi ba araba ba re: “Ga go motho yo a kilego a bolela ka mokgwa wo.”+ 47 Ke moka Bafarisei ba re: “Na le lena le arošitšwe? 48 Na go na le o tee wa babuši goba wa Bafarisei yo a dumelago go yena?+ 49 Eupša lešaba le leo le sa tsebego Molao ke batho ba rogakilwego.”+ 50 Nikodemo yo a bego a kile a tla go yena pele le yo e bego e le yo mongwe wa bona, a re go bona: 51 “Na molao wa rena o ahlola motho ka ntle le ge pele o kwele+ go tšwa go yena le go tseba seo a se dirago?” 52 Ge ba araba ba re go yena: “Na le wena ga o tšwe Galilea? Nyakišiša Mangwalong gomme o bone gore ga go moporofeta+ yo a tlago go tšwa Galilea.”* * Dingwalwa tše tharo tše bohlokwa di taboga ditemana 53 go ya go kgaolo 8, temana 11, yeo e balegago (ka ditsela tše di sa swanego mangwalong a fapafapanego a Segerika le diphetolelong tše di sa swanego) ka tsela ye: 53 Ka gona yo mongwe le yo mongwe a ya ga gabo.